
[bookmark: _Toc234907328]Namen
Namen Smernic za določitev in priglasitev organov za ocenjevanje gradbenih proizvodov 2026 (v nadaljevanju: Smernice 2026) je opis meril in postopkov, ki veljajo za ocenjevanje, določanje in priglasitev organov, pooblaščenih za opravljanje nalog tretje stranke v postopku ocenjevanja gradbenih proizvodov, v skladu z Uredbo 2024/3110/EU, ter opis obveznosti priglašenih organov. 
[bookmark: _Toc234907329]Področje uporabe
Smernice 2026 podrobneje opisujejo zahteve za vložnike, ki želijo pridobiti status priglašenega organa v skladu z Uredbo 2024/3110/EU in ZGPro-1. Hkrati podrobneje določajo povezavo med akreditacijskimi postopki in izpolnjevanjem zahtev za priglašene organe kot jih določa Uredba 2024/3110/EU. 
Smernice 2026 opisujejo tudi zahteve za vložnike, ki želijo pridobiti status priglašenega organa v zvezi s tehnično specifikacijo, ki je harmonizirana pod Uredbo 305/2011/EU. V tem primeru morajo vložniki za določitev za priglašeni organ izpolnjevati zahteve 46. ter po potrebi 48. in 49. člena Uredbe 2024/3110/EU, glede obveznosti obveščanja in operativnih obveznosti pa za takšne organe veljajo Smernice za določitev in priglasitev organov za ocenjevanje in preverjanje nespremenljivosti lastnosti na področju gradbenih proizvodov (v nadaljevanju: Smernice) oziroma Uredba 305/2011/EU.   
[bookmark: _Toc234907330]Pomen izrazov
Za namene Smernic 2026 imajo v njih uporabljeni izrazi naslednji pomen:

Dokument EA-2/17 je EA dokument o akreditaciji za namen priglasitve EA-2/17 M:2020 (angl. EA Document on Accreditation for Notification Purposes), ki ga je izdala European Accreditation.
Organ AVS (angl. Assessment and Verification System) je organ za ugotavljanje skladnosti, pooblaščen za izvajanje nalog tretje stranke v postopku ocenjevanja gradbenih proizvodov na podlagi Uredbe 2024/3110/EU. 
Priglašeni organ (NB, angl. Notified Body) je organ AVS, ki je priglašen Evropski komisiji in državam članicam Evropske unije in pridobi štirimestno identifikacijsko številko Evropske komisije.
Priglasitveni organ (NA, angl. Notifying Authority) je organ, ki izvede postopek priglasitve, spremembe ali preklica priglasitve organov, določenih in priglašenih za izvajanje nalog tretje stranke v postopku ocenjevanja gradbenih proizvodov. 
Priglasitev (angl. Notification) je postopek, ko država obvesti Evropsko komisijo in države članice Evropske unije o organu, določenemu za izvajanje nalog tretje stranke v postopku ocenjevanja gradbenih proizvodov. 
Ocenjevanje gradbenih proizvodov je ocenjevanje in preverjanje gradbenih proizvodov kot ga opredeljuje Uredba 2024/3110/EU ali ocenjevanje in preverjanje nespremenljivosti lastnosti gradbenih proizvodov kot ga opredeljuje Uredba 305/2011/EU.
Sistem ocenjevanja in preverjanja (sistem AVS) je sistem za ocenjevanje in preverjanje gradbenih proizvodov, kot jih določa Priloga IX Uredbe 2024/3110/EU. To je lahko sistem 1+, 1, 2+, 3+, 3 ali 4.
Standardi 
· SIST EN ISO/IEC 17065 je veljaven standard družine 17000 za ugotavljanje skladnosti organa, ki certificira proizvode, procese in storitve (v času izdelave Smernic 2026 je to standard SIST EN ISO/IEC 17065:2012 Ugotavljanje skladnosti – Zahteve za organe, ki certificirajo proizvode, procese in storitve);
· SIST EN ISO/IEC 17029 je veljaven standard družine 17000 za ugotavljanje skladnosti organa, ki izvaja validacijo in verifikacijo (v času izdelave Smernic 2026 je to standard SIST EN ISO/IEC 17029:2019 Ugotavljanje skladnosti – Splošna načela in zahteve za organe, ki izvajajo validacijo in verifikacijo);
· SIST EN ISO/IEC 17025 je veljaven standard družine 17000 za ugotavljanje usposobljenost preskuševalnih in kalibracijskih laboratorijev (času izdelave Smernic 2026 je to standard SIST EN ISO/IEC 17025:2017 Splošne zahteve za usposobljenost preskuševalnih in kalibracijskih laboratorijev);
· SIST EN ISO/IEC 17020 je veljaven standard družine 17000 za ugotavljanje skladnosti organa, ki izvaja kontrolo (v času izdelave Smernic 2026 je to standard SIST EN ISO/IEC 17020:2012 Ugotavljanje skladnosti - Zahteve za delovanje različnih organov, ki izvajajo kontrolo).
Uredba 2024/3110/EU je Uredba (EU) 2024/3110 Evropskega parlamenta in Sveta z dne 27. novembra 2024 o določitvi harmoniziranih pravil za trženje gradbenih proizvodov in razveljavitvi Uredbe (EU) št. 305/2011 (UL L št. 2024/3110 z dne 18. decembra 2024).
Uredba 305/2011/EU je Uredba (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (UL L št. 88 z dne 4. april 2011, str.5).
ZGPro-1 je Zakon o gradbenih proizvodih (Uradni list RS, št. 82/13).
Smernice so Smernice za določitev in priglasitev organov za ocenjevanje in preverjanje nespremenljivosti lastnosti na področju gradbenih proizvodov, junij 2022.
Pomen drugih izrazov je enak kot v Uredbi 2024/3110/EU in ZGPro-1.
[bookmark: _Toc234907331]Priglasitveni organ
Priglasitveni organ je organ Republike Slovenije, ki izvede postopek priglasitve, spremembe ali preklica priglasitve organov, določenih in priglašenih za opravljanje nalog tretje stranke v postopku ocenjevanja gradbenih proizvodov. Za področje gradbenih proizvodov je priglasitveni organ ministrstvo, pristojno za trg (v nadaljevanju: ministrstvo).
[bookmark: _Toc234907332]Vloga za določitev in priglasitev organa
Vlogo za določitev in priglasitev organa AVS/AVCP, se vloži na ministrstvo. V vlogi vložnik navede gradbene proizvode, za katere namerava izvajati naloge tretje stranke, tehnično specifikacijo, na podlagi katere namerava izvajati naloge, naloge, ki jih namerava izvajati, ter dokazila o izpolnjevanju zahtev. 
Vložnik lahko posreduje vlogo tako, da izpolni e-obrazec »Obrazec vloge za določitev organa, pooblaščenega za izvajanje nalog tretje stranke v postopku ocenjevanja in preverjanja (organ AVCP)«, ki je dosegljiv na spletni strani ministrstva in priloži zahtevane priloge. Namesto obrazca lahko vložnik ministrstvu posreduje dopis s podatki, kot jih zahteva obrazec. 
Ministrstvo obravnava vlogo. Če se ugotovi, da vložnik izpolnjuje zahteve za organ AVS/AVCP, minister izda odločbo o določitvi organa. Veljavnost odločbe je lahko časovno omejena ali pa velja do preklica.
[bookmark: _Toc234907333]Pravna podlaga
Decembra 2024 je bila v Uradnem listu Evropske unije objavljena Uredba 2024/3110/EU, ki na novo ureja področje dajanja na trg gradbenih proizvodov in med drugim ureja tudi zahteve za priglašene organe na področju gradbenih proizvodov. Vendar pa je kljub temu deloma ostala v veljavi tudi Uredba 305/2011/EU. 

Na področju delovanja priglašenih organov veljavna ureditev pomeni, da morajo organi, ki želijo pridobiti položaj priglašenega organa, za to izpolnjevati zahteve Uredbe 2024/3110/EU, ne glede na to, ali je tehnična specifikacija, na podlagi katere nameravajo delovati, objavljena na podlagi Uredbe 305/2011/EU ali Uredbe 2024/3110/EU. 

Svoje naloge, operativne obveznosti in obveznosti obveščanja pa priglašeni organi izpolnjujejo skladno s tisto izmed obeh uredb, ki ji pripada tehnična specifikacija, na podlagi katere delujejo. V kolikor je nek priglašeni organ priglašen tako za tehnične specifikacije, objavljene na podlagi Uredbe 2024/3110/EU, kot za tehnične specifikacije, objavljene na podlagi Uredbe 305/2011/EU, mora svoje naloge, operativne obveznosti in obveznosti obveščanja opravljati skladno z obema uredbama – za tehnične specifikacije, objavljene na podlagi Uredbe 2024/3110/EU, skladno z Uredbo 2024/3110/EU, in za tehnične specifikacije, objavljene na podlagi Uredbe 305/2011/EU, skladno z Uredbo 305/2011/EU. 

Smernice 2026 se praviloma nanašajo na organe, ki opravljajo naloge priglašenega organa v skladu s tehnično specifikacijo, objavljeno na podlagi Uredbe 2024/3110/EU. V kolikor želi organ postati priglašeni organ v zvezi s tehnično specifikacijo, objavljeno na podlagi Uredbe 305/2011/EU, mora glede svojih nalog, operativnih obveznosti in obveznosti obveščanja upoštevati Smernice oziroma določbe Uredbe 305/2011/EU.
[bookmark: _Toc234907334]Zahteve za priglašene organe na področju gradbenih proizvodov
[bookmark: _Toc234907335]Splošne zahteve
Vložnik, ki želi biti priglašeni organ, mora izpolnjevati zahteve, ki so za tovrstne organe predpisane v Uredbi 2024/3110/EU.
Skladno z določbo 1. odst. 43. člena Uredbe 2024/3110/EU države imenujejo priglasitveni organ, ki je pristojen za uvedbo in izvajanje potrebnih postopkov za ocenjevanje in priglasitev organov, ki bodo pooblaščeni za izvajanje nalog tretjih oseb v postopku ocenjevanja in preverjanja za namene te uredbe, ter za spremljanje priglašenih organov, vključno z njihovo skladnostjo z zahtevami 46. in 48. člena. Skladno z 2. odstavkom istega člena se države članice lahko odločijo, da ocenjevanje in spremljanje iz odstavka 1 izvaja njihov nacionalni akreditacijski organ v smislu in v skladu z Uredbo (ES) št. 765/2008 Evropskega Parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS), št. 339/93 (Uradni list EU, št. 218 z dne 13. avgusta 2008, str. 30; v nadaljevanju: Uredba (ES) 765/2008). Skladno s 3. členom Zakona o akreditaciji (Uradni list RS, št. 59/99) je takšen nacionalni akreditacijski organ v Republiki Sloveniji Slovenska akreditacija. 
Uredba 2024/3110/EU v 47. členu določa, da kadar organ za ugotavljanje skladnosti, ki se ga namerava pooblastiti za izvajanje nalog tretje osebe v postopku ocenjevanja in preverjanja, dokaže da izpolnjuje merila, določena v ustreznih harmoniziranih standardih, sklici na katere so bili objavljeni v Uradnem listu Evropske unije, harmoniziranih tehničnih specifikacijah iz člena 5, evropskih ocenjevalnih dokumentih, prostovoljnih harmoniziranih standardih za zahteve za proizvode, sklici na katere so bili objavljeni v Uradnem listu Evropske unije v skladu s členom 7(5) ali (6), ali skupnih specifikacijah iz člena 8(1) ali njihovih delih, se domneva, da je skladen z zahtevami iz člena 46, če veljavni dokumenti zajemajo te zahteve.
Posledično šteje, da vložnik izpolnjuje zahteve za priglašene organe iz Uredbe 2024/3110/EU, če ocenjevanje in spremljanje iz prvega odstavka 43. člena Uredbe 2024/3110/EU izvaja Slovenska akreditacija v smislu in v skladu z Uredbo (ES) 765/2008, vložnik pa kot dokazilo predloži ustrezno akreditacijsko listino za namen priglasitve za določeno vrsto in obseg nalog tretje stranke v postopku ocenjevanja gradbenih proizvodov, skladno s točko 7.2 Smernic 2026.
[bookmark: _Toc234907336]Akreditacija
Akreditacija v skladu z Uredbo (ES) 765/2008 pomeni postopek, v katerem usposobljenost vložnika za izvajanje določene vrste in obsega nalog tretje stranke v postopku ocenjevanja in preverjanja potrdi javni zavod Slovenska akreditacija, ki je nacionalni akreditacijski organ v Republiki Sloveniji.
Z akreditacijsko listino vložnik izkazuje usposobljenost za izpolnjevanje zahtev v skladu s standardi iz serije SIST EN ISO/IEC 17000. Z akreditacijsko listino za namen priglasitve dokazuje tudi kompetentnost za izpolnjevanje zahtev harmoniziranih tehničnih specifikacij in evropskih ocenjevalnih dokumentov, ki so skladno z Uredbo 2024/3110/EU podlaga za delo priglašenih organov v procesu ocenjevanja in preverjanja gradbenih proizvodov. Seznam harmoniziranih tehničnih specifikacij, ki so objavljeni na podlagi Uredbe 2024/3110/EU, je na voljo na spletni strani ministrstva[footnoteRef:1], seznam evropskih ocenjevalnih dokumentov pa na spletni strani organizacije organov za tehnično ocenjevanje EOTA (https://www.eota.eu/eads). [1:  V času pisanja Smernic 2026 (še) ni objavljen noben sklic na harmonizirano tehnično specifikacijo na podlagi Uredbe 2024/3110/EU. ] 

Glede na naloge priglašenega organa so podlaga za akreditacijo za namen priglasitve organa naslednji standardi (povzeto po tabeli 4 aneksa B Dokumenta EA-2/17[footnoteRef:2]): [2:  V času pisanja Smernic 2026 preferenčni standardi in morebitne dodatne zahteve za sistem AVS 3+ ali sistem AVS 3 še niso bili znani, zato so v tem delu preferenčni standardi označeni z *.] 

	Sistem AVS
	Standardi za ugotavljanje skladnosti organa za akreditacijo za namen priglasitve vključno z dodatnimi zahtevami[footnoteRef:3] [3:  Pri branju tabele je potrebno upoštevati opombe k tabeli 2 aneksa B Dokumenta EA-2/17.] 


	Sistema 1+ in 1
	SIST EN ISO/IEC 17065 in dodatno:
· Če je zahtevano preskušanje proizvodov, izpolnjevanje zahtev točke 6. in 7. (razen 7.9) standarda SIST EN ISO/IEC 17025
· Če je zahtevano poznavanje zahtev za proizvod, izpolnjevanje zahtev točk 6.1.2, 6.1.3 in 6.1.6 do 6.1.10 standarda SIST EN ISO/IEC 17020

	Sistem 2+
	SIST EN ISO/IEC 17065 in dodatno:
· Če je zahtevano poznavanje zahtev za proizvod, izpolnjevanje zahtev točk 6.1.2, 6.1.3 in 6.1.6 do 6.1.10 standarda SIST EN ISO/IEC 17020

	Sistem 3+
	SIST EN ISO/IEC 17029*

	Sistem 3
	SIST EN ISO/IEC 17025* za priglašeni laboratorij
SIST EN ISO/IEC 17065* za certifikacijski organ


[bookmark: _Toc234907337]Področje priglasitve
Vložnik, ki želi biti organ AVS, mora v vlogi za določitev in priglasitev organa AVS, navesti:
· sklic na zakonodajo, ki je podlaga za delovanje priglašenega organa,
· vrsto, področje in obseg nalog ter proizvodov na katere se naloge nanašajo,
· referenčno oznako in naslov harmonizirane tehnične specifikacije oziroma evropskega ocenjevalnega dokumenta,
· sistem ocenjevanja in preverjanja iz priloge IX Uredbe 2024/3110/EU (sistem 1, 1+, 2+, 3+, 3).
Vlogi mora priložiti dokazila o izpolnjevanju zahtev 46. ter po potrebi tudi 48. ali 49. člena Uredbe 2024/3110/EU.
I. V kolikor vložnik vlogi priloži oziroma se v vlogi sklicuje na akreditacijsko listino za namen priglasitve skladno z Uredbo 2024/3110/EU, izdano za gradbene proizvode in harmonizirane tehnične specifikacije, ki so predmet vloge, mu vlogi za določitev za organ AVS ni potrebno priložiti dokumentov, ki izkazujejo izpolnjevanje zahtev Uredbe 2024/3110/EU za priglašene organe, temveč v vlogi navede zgolj številko in datum akreditacijske listine. V akreditacijski listini za namen priglasitve morajo biti navedeni vsaj naslednji podatki:
· harmoniziran standard družine 17000, uporabljen za akreditacijsko presojo organa,
· sklic na Uredbo 2024/3110/EU,
· družina proizvodov, zajetih z akreditacijsko listino (npr. Sklep 97/176/ES Lesni konstrukcijski proizvodi),
· specifikacija proizvodov, zajetih z akreditacijsko listino (harmonizirana tehnična specifikacija oziroma evropski ocenjevalni dokument),
· sistemi AVS (1+, 1, 2+, 3+ in/ali 3) glede na Prilogo IX Uredbe 2024/3110/EU.
II. V kolikor ima vložnik akreditacijsko listino za gradbene proizvode in harmonizirane tehnične specifikacije za namen priglasitve skladno z Uredbo 2024/3110/EU, ki ni izdana za gradbene proizvode, ki so predmet vloge, vendar pa:
a) velja za gradbene proizvode v akreditacijski listini in vlogi za določitev in priglasitev organa AVS isti sistem AVS in gre za proizvode iz iste družine proizvodov: vložnik mora vlogi priložiti le dokazila, ki izkazujejo izpolnjevanje zahtev točke 7.5 v delu, ki se nanaša na določbe člena 46/6/2(b) in člena 46/6/3 Uredbe 2024/3110/EU, in točke 7.7[footnoteRef:4] Smernic 2026 ter – v kolikor osebje ali del osebja, ki je odgovorno za izvajanje dejavnosti, ni enako kot pri akreditirani dejavnosti – tudi izpolnjevanje točke 7.4 Smernic 2026; [4:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

b) velja za gradbene proizvode v akreditacijski listini in vlogi za določitev in priglasitev organa AVS isti sistem AVS in ne gre za proizvode iz iste družine proizvodov: vložnik mora vlogi priložiti dokazila, ki izkazujejo izpolnjevanje zahtev točk 7.4, 7.5 v delu, ki se nanaša na določbe člena 46/6/2(b) in člena 46/6/3 Uredbe 2024/3110/EU, 7.6 v delu, ki se nanaša na osebje, odgovorno za izvajanje nalog pooblaščenega organa, in 7.7[footnoteRef:5] Smernic 2026.  [5:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

c) velja za gradbene proizvode v akreditacijski listini in vlogi za določitev in priglasitev organa AVS drug sistem AVS in gre za proizvode iz iste družine proizvodov: vložnik mora vlogi priložiti  dokazila, ki izkazujejo izpolnjevanje zahtev točk 7.4, 7.5, 7.6 v delu, ki se nanaša na osebje, odgovorno za izvajanje nalog pooblaščenega organa, 7.7[footnoteRef:6] in točke 7.11 Smernic 2026 v delu, ki se nanaša na določbe člena 55/6 Uredbe 2024/3110/EU.  [6:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

III. V kolikor vložnik vlogi priloži oziroma se v vlogi sklicuje na akreditacijsko listino, ki ni izdana za namen priglasitve, izdano za tehnične specifikacije, ki so predmet vloge, mora vlogi priložiti dokazila, ki izkazujejo izpolnjevanje naslednjih zahtev:
· v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17065, in se želi priglasiti kot organ AVS za sisteme AVS 1+, 1 in/ali 2+ ali kot certifikacijski organ za sistem AVS 3: zahteve točke 7.4 v delu, ki se nanaša na izpolnjevanje določbe člena 46/8(a) Uredbe 2024/3110/EU, točk 7.7[footnoteRef:7], 7.9, 7.10, točke 7.11 v delu, ki se nanaša na izpolnjevanje določb člena 55/6 Uredbe 2024/3110/EU, ter točke 7.12 Smernic 2026;  [7:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

· v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17025, in se želi priglasiti kot priglašeni laboratorij za sistem AVS 3: zahteve točke 7.4 v delu, ki se nanaša na izpolnjevanje določbe člena 46/8(a) Uredbe 2024/3110/EU, zahteve točke 7.6. v delu, ki se nanaša na izpolnjevanje določbe člena 46/4/3 in 46/4/4 Uredbe 2024/3110/EU, zahteve točk 7.7[footnoteRef:8], 7.8, 7.9, 7.10 ter točke 7.12 Smernic 2026; [8:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

· v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17025, in se želi priglasiti kot organ AVS za sistem AVS 1+, 1 ali/in 2+ ali kot certifikacijski organ za sistem AVS 3: v tem primeru mora vlogi priložiti sklenjeno pogodbo s SA za akreditacijo za namen priglasitve po standardu SIST EN ISO/IEC 17065 in dokazila, ki izkazujejo izpolnjevanje zahtev točk 7.8 do 7.12 Smernic 2026 ter na zahtevo ministrstva tudi druga dokazila, skladno s točko 7.13 Smernic 2026. V kolikor vložnik izpolnjuje naštete pogoje, je v tem primeru rok veljavnosti odločbe omejen.
IV. V kolikor vložnik vlogi priloži oziroma se v vlogi sklicuje na akreditacijsko listino, ki ni izdana za namen priglasitve in je izdana za gradbene proizvode, ki niso predmet vloge, mora vlogi priložiti dokazila, ki izkazujejo izpolnjevanje naslednjih zahtev:
· v kolikor ima vložnik akreditacijsko listino, ki izkazuje izpolnjevanje zahtev standarda SIST EN ISO/IEC 17065, in se želi priglasiti kot organ AVS za sisteme AVS 1+, 1 in/ali 2+ ali kot certifikacijski organ za sistem AVS 3: zahteve točk 7.4., 7.5., 7.7[footnoteRef:9], 7.9, 7.10, 7.11 in 7.12 Smernic 2026. [9:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

V. Posebne določbe glede določitve organov AVS za sistem AVS 3+:
· v kolikor ima organ akreditacijsko listino za namen priglasitve skladno z Uredbo 2024/3110/EU, ki izkazuje izpolnjevanje zahtev standarda SIST EN ISO/IEC 17029, mu vlogi za določitev za organ AVS za AVS 3+ ni potrebno priložiti dokumentov, ki izkazujejo izpolnjevanje zahtev Uredbe 2024/3110/EU za priglašene organe;
· v kolikor ima organ akreditacijsko listino, ki ni za namen priglasitve in izkazuje izpolnjevanje zahtev standarda SIST EN ISO/IEC 17029, mora vlogi priložiti dokazila o izpolnjevanju zahteve točke 7.4 v delu, ki se nanaša na izpolnjevanje določbe člena 46/8(a) Uredbe 2024/3110/EU in naloge začetnega pregleda proizvodnega obrata za validacijo vseh podatkov, specifičnih za določeno podjetje, zahteve točke 7.6. v delu, ki se nanaša na izpolnjevanje določbe člena 46/4/3 in 46/4/4 Uredbe 2024/3110/EU, zahteve točk 7.7[footnoteRef:10], 7.8, 7.9, 7.10, točke 7.11 v delu, ki se nanaša na izpolnjevanje določb člena 55/6 Uredbe 2024/3110/EU, ter točke 7.12 Smernic 2026. [10:  Izpolnjevanje zahtev točke 7.7 je potrebno izkazovati le v primeru, da so za izpolnjevanje nalog organa AVS predvideni podizvajalci.] 

V vseh ostalih primerih mora organ, ki želi biti določen za organ AVS za sistem AVS 3+, vlogi priložiti dokazila, ki izkazujejo izpolnjevanje zahtev Uredbe 2024/3110/EU. V kolikor je v postopku ugotovljeno, da vložnik izpolnjuje naštete zahteve, je v takšnem primeru rok veljavnosti odločbe lahko omejen.
VI. V kolikor ima vložnik akreditacijo za namen priglasitve skladno z Uredbo 305/2011/EU in
a) so sklici na harmonizirane tehnične specifikacije, ki so predmet vloge, objavljeni na podlagi Uredbe 305/2011/EU, in gre za isti sistem AVCP: mora vložnik vlogi priložiti enaka dokazila kot če bi imel akreditacijo za namen priglasitve skladno z Uredbo 2024/3110/EU ter dodatno izkazati izpolnjevanje tistih zahtev za priglašene organe, ki so v Uredbi 2024/3110/EU drugačne od zahtev Uredbe 305/2011/EU (to so zahteve točke 7.4 v delu, ki se nanaša na izpolnjevanje določbe členov 46/7(b) in 46/8(a) Uredbe 2024/3110/EU, zahteve točke 7.5 v delu, ki se nanaša na izpolnjevanje določbe členov 46/6/2(b) in 46/6/2(c) Uredbe 2024/3110/EU, zahteve točke 7.6. v delu, ki se nanaša na izpolnjevanje določbe člena 46/4/3 in 46/4/4 Uredbe 2024/3110/EU, ter zahteve točk 7.7, 7.10 in 7.11 Smernic 2026);
b) so sklici na harmonizirane tehnične specifikacije, ki so predmet vloge, objavljeni na podlagi Uredbe 2024/3110/EU, in gre za isti sistem AVS/AVCP: bo moral vložnik z vlogo predložiti enaka dokazila kot če bi imel akreditacijo za namen priglasitve skladno z Uredbo 2024/3110/EU ter dodatno izkazati izpolnjevanje tistih zahtev za priglašene organe, ki so v Uredbi 2024/3110/EU drugačne od zahtev Uredbe 305/2011/EU, ter usposobljenost za opravljanje tistih nalog priglašenih organov AVS iz Priloge IX Uredbe 2024/3110/EU, ki so v Uredbi 2024/3110/EU drugačne od nalog organa AVCP Uredbe 305/2011/EU (to so zahteve iz prejšnje točke in poleg njih še izpolnjevanje tistega dela zahtev, ki izhajajo iz dodatnih nalog organa AVS glede na organ AVCP – npr. za sistem 1+ so dodatne naloge organa AVS glede na organ AVCP 1+ redni pregledi obrata, potrjevanje pravilnosti tipa in kategorije proizvoda in preverjanje tehnične dokumentacije, manjše spremembe so tudi pri preskušanju vzorcev).
[bookmark: _Hlk203486304]VII. V kolikor vložnik ne sodi v eno izmed zgoraj opisanih situacij, mora vlogi priložiti sklenjeno pogodbo s Slovensko akreditacijo za akreditacijo na podlagi standarda SIST EN ISO/IEC 17065, SIST EN ISO/IEC 17029 ali SIST EN ISO/IEC 17025 (tisti standard, ki ustreza nameravani dejavnosti in namenu akreditacije) in dokazila, ki izkazujejo izpolnjevanje zahtev točk 7.4 do 7.12 Smernic 2026 ter na zahtevo ministrstva tudi druga dokazila, skladno s točko 7.13 Smernic 2026. Izpolnjevanje pogojev se v tem primeru izvede z upoštevanjem dejstva, da izpolnjevanja nekaterih zahtev ob prvi določitvi in priglasitvi za organ AVS ni mogoče preveriti (npr. zahtev po obveščanju priglasitvenega organa). V kolikor vložnik izpolnjuje naštete pogoje, je v tem primeru rok veljavnosti odločbe omejen. 
Opomba: Izpolnjevanja nekaterih pogojev za priglašene organe v času podaje vloge ni mogoče izkazati (takšne so npr. točke 7.7 v delu, ki se nanaša na spremljanje usposobljenosti podizvajalcev ali odvisnih družb, 7.10, delno točka 7.11 in točka 7.12). V teh primerih mora vložnik ob podaji vloge izkazati, da se zaveda svojih obveznosti in se zavezati, da bo ravnal skladno z zahtevami Uredbe 2024/3110/EU (oziroma Uredbe 305/2011/EU, v kolikor organ želi opravljati naloge na podlagi harmonizirane tehnične specifikacije, katere sklic je bil objavljen pod Uredbo 305/2011/EU, in gre za operativne obveznosti ali obveznosti obveščanja).
[bookmark: _Toc234907338]Zahteve glede osebja (določbe členov 46/6/2(a), 46/7, 46/8 in 46/11 Uredbe 2024/3110/EU)
Določbe Uredbe 2024/3110/EU, ki se nanašajo na osebje:
Člen 46/6/2(a): 
Organ za ugotavljanje skladnosti ima vedno in za vsak sistem ocenjevanja in preverjanja ter za vsako vrsto ali kategorijo proizvodov, bistvenih značilnosti in nalog, v zvezi s katerimi je bil priglašen, na voljo:
(a) potrebno usposobljeno osebje s tehničnim znanjem ter zadostnimi in ustreznimi izkušnjami za izvajanje nalog tretjih oseb v postopku ocenjevanja in preverjanja;
Člen 46/7: 
Osebje, odgovorno za izvajanje dejavnosti, v zvezi s katerimi namerava biti organ priglašen:
	(a)
	 razpolaga z dobro tehnično in poklicno usposobljenostjo, ki vključuje vse naloge tretjih oseb v postopku ocenjevanja in preverjanja na zadevnem področju, za katero je bil organ priglašen;

	(b)
	 ima zadovoljivo znanje o zahtevah glede ocenjevanj in preverjanj, ki jih izvaja, in ustrezna pooblastila za izvajanje takih dejavnosti, vključno z ustreznim poznavanjem in razumevanjem veljavnih harmoniziranih tehničnih specifikacij, evropskih ocenjevalnih dokumentov in ustreznih določb Uredbe;

	(c)
	 je usposobljeno za pripravo certifikatov, zapisov in poročil, ki izkazujejo, da so bila ocenjevanja in preverjanja izvedena.


Člen 46/8: 
Osebje, odgovorno za sprejemanje odločitev o ocenjevanju:
	(a)
	 je zaposleno pri organu za ugotavljanje skladnosti po nacionalnem pravu priglasitvene države članice;

	(b)
	 nima morebitnega nasprotja interesov;

	(c)
	[bookmark: _Hlk203143028] je pristojno za preverjanje ocenjevanj, ki jih opravijo drugo osebje, zunanji strokovnjaki ali podizvajalci;

	(d)
	 njegovo število zadostuje za zagotovitev neprekinjenega poslovanja in doslednega pristopa k ocenjevanju skladnosti.


Člen 46/11: 
Osebje organa za ugotavljanje skladnosti je zavezano varovanju poslovne skrivnosti v zvezi z vsemi informacijami, pridobljenimi med opravljanjem nalog na podlagi Priloge IX, razen v zvezi s priglasitvenimi organi in drugimi pristojnimi nacionalnimi organi države članice, v kateri izvaja svoje dejavnosti. Lastninske pravice so zaščitene.
Vložnik mora izkazovati ustrezen nivo strokovne usposobljenosti osebja. Osebje mora imeti izkušnje na strokovnem področju, kar dokazuje z:
· navedbo kadrovskih zmogljivosti (npr. organigramom), 
· opisom referenc zaposlenih (stopnja in smer izobrazbe, navedba let delovnih izkušenj na določenem strokovnem področju),
· članstvom in sodelovanjem v mednarodnih organizacijah, združenjih ali shemah,
· zavezo o varovanju poslovnih skrivnosti v zvezi z vsemi informacijami, pridobljenimi med opravljanjem nalog na podlagi Priloge IX, razen kadar te informacije z obrazloženo in utemeljeno zahtevo zahteva priglasitveni organ ali drug pristojni nacionalni organ države članice,
· drugimi dokazili (potrdila o izobraževanjih, usposabljanjih, ipd.). 
Za osebe, ki je odgovorno za sprejemanje odločitev, mora poleg zgoraj navedenih dokazil vložnik predložiti tudi:
· podpisana izjava o zaposlitvi pri vložniku,
· izjavo osebe, da ni povezana s proizvajalci,…tistih družin gradbenih proizvodov, v okviru katerih vložnik opravlja dejavnost ugotavljanja skladnosti,
· pooblastilo za preverjanje ocenjevanj drugih oseb.
Vložnik mora imeti zadostno strokovno znanje o proizvodu in znanje o ocenjevanju in preverjanju nespremenljivosti lastnosti ter ugotavljanju skladnosti (certificiranje, validiranje in/ali testiranje), imeti mora zadostne in ustrezne izkušnje, razumeti mora nacionalno in evropsko zakonodajo s področja gradbenih proizvodov, slediti mora napredku pri razvoju tehnologij in uporabi proizvodov.
[bookmark: _Toc234907339]Strokovna usposobljenost in organizacija vložnika (določbe členov 46/2, 46/6/1, 46/6/2(b), (c) in (d), 46/6/3 Uredbe 2024/3110/EU)
Določbe Uredbe 2024/3110/EU, ki se nanašajo na strokovno usposobljenost in organizacijo vložnika:
Člen 46/2: 
Organ za ugotavljanje skladnosti se ustanovi na podlagi nacionalnega prava države članice in je pravna oseba.
Člen 46/6/1:
Organ za ugotavljanje skladnosti je sposoben izvajati vse naloge tretjih oseb v postopku ocenjevanja in preverjanja, ki so mu dodeljene v skladu s Prilogo IX in v zvezi s katerimi je bil priglašen, ne glede na to, ali te naloge izvaja organ za ugotavljanje skladnosti sam ali se izvajajo v njegovem imenu in pod njegovo pristojnostjo.
Člen 46/6/2(b), (c) in (d):
Organ za ugotavljanje skladnosti ima vedno in za vsak sistem ocenjevanja in preverjanja ter za vsako vrsto ali kategorijo proizvodov, bistvenih značilnosti in nalog, v zvezi s katerimi je bil priglašen, na voljo:
… 
(b) potreben opis postopkov, v skladu s katerimi se izvaja postopek ocenjevanja, da se zagotovita preglednost in zmožnost ponovitve teh postopkov, vključno z opisom pristojnosti, ki kažejo, kako ustrezno osebje, njihov status in naloge ustrezajo za naloge ugotavljanja skladnosti, v zvezi s katerimi namerava biti organ priglašen;
(c) ustrezne politike in postopke za razlikovanje med nalogami, ki jih izvaja kot organ za ugotavljanje skladnosti, in njegovimi drugimi dejavnostmi;
(d) postopke za izvajanje dejavnosti, pri katerih se ustrezno upoštevajo velikost podjetja, sektor, v katerem deluje, njegova struktura, stopnja zahtevnosti zadevne tehnologije proizvoda ter masovna ali serijska narava proizvodnega postopka.
Člen 46/6/3:
Organ za ugotavljanje skladnosti ima potrebna sredstva za ustrezno izvajanje tehničnih in upravnih nalog, povezanih z dejavnostmi, za katere namerava biti priglašen, ter dostop do vse potrebne opreme ali prostorov.
Vložnik mora biti pravna oseba, registrirana v Republiki Sloveniji. Imeti mora primerno opremo in prostore, kar dokazuje z opisom tehničnih zmogljivosti (lastni laboratoriji, dostop in uporaba drugih laboratorijev, spiskom ključne opreme, ipd.). Za vsako kategorijo proizvodov, bistvenih značilnosti in nalog, za katere želi biti priglašen, mora imeti organ shemo postopka ocenjevanja in preverjanja z vpisanimi osebami, ki so pooblaščene za izvajanje posamezne faze postopka. Pri oblikovanju shem postopkov mora organ upoštevati relevantne okoliščine svojih strank in sicer velikost in strukturo podjetja, sektor, tehnološko zahtevnost proizvoda in naravo proizvodnega postopka. Naloge, ki jih opravlja na podlagi Uredbe 2024/3110/EU, morajo biti ločene od drugih dejavnosti, ki jih organ morda izvaja.
Vložnik mora navesti vse lokacije, na katerih opravlja naloge tretje stranke v postopku ocenjevanja in preverjanja, v primeru, da se te ne izvajajo na sedežu. Navesti mora, katere naloge ocenjevanja in preverjanja se na posamezni lokaciji izvajajo.
[bookmark: _Toc234907340]Zagotavljanje neodvisnosti in nepristranskosti (46/3, 46/4, 46/5, 46/9 Uredbe 2024/3110/EU)
Določbe Uredbe 2024/3110/EU, ki se nanašajo na zagotavljanje neodvisnosti in nepristranskosti:
Člen 46/3:
Organ za ugotavljanje skladnosti je organ tretje strani, neodvisen od organizacije ali proizvoda, ki ga ocenjuje.
Nima nobenih poslovnih vezi z organizacijami, ki imajo interes za proizvode, ki jih ocenjuje, zlasti s proizvajalci, njihovimi trgovskimi partnerji in njihovimi vlagatelji delničarji.
Vendar pa se organ, ki je del poslovnega združenja ali poklicnega združenja, ki zastopa podjetja, vključena v zasnovo, proizvodnjo, ponudbo, sestavljanje, uporabo ali vzdrževanje proizvodov, ki jih ta organ ocenjuje, lahko šteje za tak organ, če sta dokazani njegova neodvisnost in neobstoj kakršnega koli nasprotja interesov. To organu ne preprečuje, da opravlja dejavnosti ocenjevanja in preverjanja za konkurenčne proizvajalce.
Člen 46/4:
Organ za ugotavljanje skladnosti, njegovo najvišje vodstvo in osebje, odgovorno za izvajanje nalog tretjih oseb v postopku ocenjevanja in preverjanja, niso oblikovalci, proizvajalci, dobavitelji, uvozniki, distributerji, monterji, kupci, lastniki, uporabniki ali vzdrževalci proizvodov, ki jih ocenjuje, ali zastopniki katere koli od teh strani. To ne onemogoča uporabe ocenjenih proizvodov, ki so nujni za delovanje organa za ugotavljanje skladnosti, ali uporabe proizvodov za osebne namene.
Organ za ugotavljanje skladnosti, njegovo najvišje vodstvo in osebje, odgovorno za izvajanje nalog tretjih oseb v postopku ocenjevanja in preverjanja, ne sodelujejo neposredno pri oblikovanju, proizvodnji ali konstrukciji, trženju, montaži, uporabi ali vzdrževanju teh proizvodov in ne zastopajo strani, ki se ukvarjajo z temi dejavnostmi. Ne izvajajo nobene dejavnosti, ki bi lahko bila v nasprotju z njihovo neodvisnostjo presoje in neoporečnostjo v zvezi z dejavnostmi, za katere so bili priglašeni. To velja zlasti za svetovalne storitve v zvezi z družinami proizvodov, za katere so bili priglašeni.
Organi za ugotavljanje skladnosti zagotovijo, da dejavnosti njihovih matičnih ali sestrskih družb, odvisnih družb ali podizvajalcev ne vplivajo na zaupnost, objektivnost in nepristranskost njihovih dejavnosti ocenjevanja ali preverjanja.
[bookmark: _Hlk203397906]Organ za ugotavljanje skladnosti na podizvajalca ali odvisno družbo ne sme prenesti določanja notranjih postopkov, splošnih politik, kodeksov ravnanja ali drugih notranjih pravil ali nadzora nad njimi, dodeljevanja posameznih nalog svojemu osebju in sprejemanja odločitev o ocenjevanju.
Člen 46/5:
Organi za ugotavljanje skladnosti in njihovo osebje izvajajo dejavnosti za ugotavljanje skladnosti z najvišjo stopnjo profesionalne integritete ter potrebnimi tehničnimi kompetencami na zadevnem področju. Delovati morajo brez pritiskov in spodbud, zlasti finančnih, ki bi lahko vplivali na njihovo presojo ali rezultate njihovih dejavnosti ocenjevanja ali preverjanja, predvsem brez pritiskov in spodbud oseb ali skupin oseb, za katere so rezultati teh dejavnosti pomembni.
Člen 46/9:
Zagotovi se nepristranskost organa, njegovega najvišjega vodstva in osebja, ki izvaja ocenjevanje.
Plačilo najvišjega vodstva in osebja organa za ugotavljanje skladnosti ni odvisno od števila opravljenih ocenjevanj ali njihovih rezultatov.
V postopku ocenjevanja in preverjanja mora vložnik zagotoviti neodvisnost in nepristranskost do organizacije ali proizvoda, ki ga ocenjuje, o čemer mora v vlogi podati izjavo o zagotavljanju neodvisnosti in nepristranskosti njegovih dejavnosti ter o neodvisnosti višine plačil od števila ocenjevanj ali njihovih rezultatov. V kolikor vložnik opravlja naloge, ki bi utegnile vplivati na neodvisnost in/ali nepristranskost dela (npr. komercialni, finančni, lastniški ali drugi vplivi), mora na to opozoriti. V kolikor ima vložnik odvisne družbe ali podizvajalce, mora biti iz dokazil razvidno, da nanje ni prenesel nalog določanja notranjih postopkov, splošnih politik, kodeksov ravnanja ali drugih notranjih pravil ali nadzora nad njimi, dodeljevanja posameznih nalog svojemu osebju ali sprejemanja odločitev o ocenjevanju. 
[bookmark: _Toc234907341]Vključenost podizvajalcev (48. člen Uredbe 2024/3110/EU)
Določbe Uredbe 2024/3110/EU, ki se nanašajo na podizvajalce:
Člen 48: 
1. Kadar priglašeni organ za določene naloge, povezane z nalogami tretjih oseb v postopku ocenjevanja in preverjanja, sklene pogodbo s podizvajalci ali jih prenese na odvisno družbo, zagotovi, da podizvajalec ali odvisna družba izpolnjuje zahteve iz člena 46, in o tem ustrezno obvesti priglasitveni organ.
2. Priglašeni organ prevzame polno odgovornost za naloge, ki jih izvajajo podizvajalci ali odvisne družbe, ne glede na njihov sedež, in spremlja njihovo usposobljenost v zvezi s svojimi pristojnostmi, kot je opisano v členu 46(6), točka (b).
3. Dejavnosti se lahko prenesejo na podizvajalca ali odvisno družbo samo, če stranka s tem soglaša.
4. Priglašeni organi za priglasitvene organe hranijo zadevne dokumente v zvezi z ocenjevanjem in spremljanjem usposobljenosti podizvajalca ali odvisne družbe in z delom, ki ga izvajata na podlagi Priloge IX.
V kolikor vložnik namerava del nalog prenesti na podizvajalce ali odvisno družbo, mora o tem obvestiti ministrstvo in zagotoviti, da podizvajalci oziroma odvisna družba izpolnjujejo zahteve 46. člena Uredbe 2024/3110/EU. Vložnik mora redno spremljati usposobljenost podizvajalcev in odvisnih družb, hraniti dokumentacijo, ki izkazuje njihov nadzor nad njimi, ter dokumentacijo na zahtevo predložiti ministrstvu. V vlogi mora navesti vse podizvajalce in odvisne družbe in pri vsakem od njih navesti vrsto, področje in obseg nalog ter proizvodov, na katere se nanašajo njihove naloge. Podizvajalce ali odvisne družbe lahko organ vključi v postopke le s soglasjem stranke. Vložnik je polno odgovoren za  dele postopkov, ki jih izvajajo podizvajalci ali odvisne družbe, imeti mora dokumentirane vse postopke ocenjevanja in preverjanja, ki jih te izvajajo, hraniti dokumente ter jih na zahtevo ministrstva predložiti na vpogled. Vložnik se mora zavedati, da skladno z določbo 4. odstavka 46. člena Uredbe 2024/3110/EU na podizvajalca ali odvisno družbo ne sme prenesti nalog določanja notranjih postopkov, splošnih politik, kodeksov ravnanja ali drugih notranjih pravil ali nadzora nad njimi, dodeljevanja posameznih nalog svojemu osebju in sprejemanja odločitev o ocenjevanju.
[bookmark: _Toc234907342]Zavarovanje odgovornosti (določba 46/10 Uredbe 2024/3110/EU)
Določbe Uredbe 2024/3110/EU, ki se nanašajo na zavarovanje odgovornosti:
Člen 46/10:
Organ za ugotavljanje skladnosti sklene zavarovanje odgovornosti, razen če odgovornosti v skladu z nacionalnim pravom ne prevzame država članica ali če je država članica sama neposredno pristojna za ocenjevanje ali preverjanje.
Vložnik mora izkazati, da ima sklenjeno zavarovanje odgovornosti za izvajanje dejavnosti organa AVS, tako, da predloži kopijo zavarovalne police in navede višino odškodnine oziroma poda izjavo o sklenjenem zavarovanju in navede višino odškodnine. Obseg zavarovalne police in višina odškodnine morata  biti sorazmerna s tveganjem opravljanja dejavnosti na vseh trgih, kjer deluje vložnik.
[bookmark: _Toc234907343]Sodelovanje v nacionalnih in mednarodnih skupinah (določba člena 46/12 Uredbe 2024/3110/EU)
Določbe Uredbe 2024/3110/EU, ki se nanašajo na sodelovanje v nacionalnih in mednarodnih skupinah:
Člen 46/12:
Organi za ugotavljanje skladnosti sodelujejo v ustreznih dejavnostih standardizacije in dejavnostih skupine za usklajevanje dela priglašenih organov, ustanovljene na podlagi te uredbe, ali zagotovi, da je njegovo osebje za ocenjevanje obveščeno o teh dejavnostih, ter uporablja upravne odločbe in dokumente, ki so rezultat dela te skupine, kot splošne smernice.
Vložnik mora dokazati sodelovanje v ustreznih dejavnostih standardizacije in v evropski skupini za usklajevanje dela priglašenih organov (angl. Group of Notified Bodies), ki je ustanovljena v okviru Uredbe 2024/3110/EU. Sodelovanje lahko poteka neposredno ali pa preko nacionalne zrcalne  skupine, ki je v ta namen ustanovljena v Republiki Sloveniji. Hkrati mora vložnik izkazati, da je član ustreznih tehničnih odborov pri Slovenskem inštitutu za standardizacijo.
[bookmark: _Toc234907344] Zahteve glede obveščanja (56. člen Uredbe 2024/3110/EU)
Določbe Uredbe 2024/3110/EU, ki se nanašajo na obveščanje:
Člen 56:
1.   Priglašeni organi obveščajo priglasitveni organ o:
(a) vsaki zavrnitvi, omejitvi, začasnem preklicu ali umiku certifikatov, poročil o validaciji ali preskusnih poročil;
(b) vseh okoliščinah, ki vplivajo na področje priglasitve in pogoje za priglasitev;
(c) vsaki zahtevi v zvezi z informacijami o dejavnostih ocenjevanja ali preverjanja, ki so jo prejeli od pristojnih nacionalnih organov, ter
(d) na zahtevo priglasitvenega organa, o nalogah tretjih oseb v skladu s sistemi ocenjevanja in preverjanja, ki so bile izvedene na področju njihove priglasitve, ter vseh drugih dejavnostih, vključno s čezmejnimi dejavnostmi in sklepanjem pogodb s podizvajalci.
2.   Priglašeni organi drugim organom, priglašenim na podlagi te uredbe, ki izvajajo podobne naloge tretjih oseb v skladu s sistemi ocenjevanja in preverjanja, ter za proizvode, zajete v isti harmonizirani tehnični specifikaciji ali istemu evropskemu ocenjevalnemu dokumentu, zagotovijo ustrezne informacije o vprašanjih v zvezi z negativnimi rezultati teh ocenjevanj in preverjanj ter zlasti o vseh zavrnitvah, omejitvah, začasnih preklicih ali umikih certifikatov, poročil o validaciji ali preskusih poročil in, na zahtevo, s pozitivnimi rezultati teh ocenjevanj.
Priglašeni organ na zahtevo drugega priglašenega organa, pristojnega nacionalnega organa ali Komisije obvesti stranko, ki zaprosi za informacije, ali so certifikati, poročila o validaciji ali preskusna poročila, ki jih je izdal, veljavna, omejena, začasno preklicana ali umaknjena.
3.   Kadar Komisija ali pristojni nacionalni organ države članice priglašenemu organu s sedežem na ozemlju druge države članice predloži zahtevo v zvezi z oceno, ki jo je opravil ta priglašeni organ, pošlje kopijo te zahteve priglasitvenemu organu te druge države članice. Zadevni priglašeni organ na zahtevo odgovori brez odlašanja in najpozneje v 15 dneh. Priglasitveni organ zagotovi, da priglašeni organ reši take zahteve, razen če obstaja legitimen razlog, da tega ne stori.
4.   Kadar priglašeni organi imajo ali prejmejo dokaze da:
(a)	drugi priglašeni organ ne izpolnjuje zahtev iz člena 46 ali svojih obveznosti;
(b)	proizvod, dan na trg, ni skladen s to uredbo;
(c)	proizvod, ki je dan na trg, zaradi svojega fizičnega stanja lahko povzroči resno tveganje,
na take dokaze opozorijo in jih posredujejo ustreznemu organu za nadzor trga ali priglasitvenemu organu, kakor je primerno.
Priglašeni organ je dolžan nemudoma obvestiti ministrstvo o vseh spremembah, ki bi lahko vplivale na njegovo usposobljenost, vrsto in obseg nalog tretje stranke v postopku ocenjevanja in preverjanja, za katere je priglašen, ali na izpolnjevanje zahtev za priglašeni organ. 
Enkrat letno na podlagi poziva ministrstva priglašeni organ poroča o naslednjem:
· Spremembah v zvezi s podatki, na podlagi katerih je bil imenovan za priglašeni organ, 
· Vsaki zavrnitvi, omejitvi, začasnem preklicu ali umiku certifikatov, poročil o validaciji ali preskusnih poročil ter razlogih zanje, 
· vsaki zahtevi pristojnih nacionalnih organov v zvezi z informacijami o dejavnostih ocenjevanja ali preverjanja, ki so jih izvedli v okviru svoje priglasitve,
· o številu preskušanih proizvodov iz programa nadzora na trgu s strani Tržnega inšpektorata RS ter rezultatih, 
· o nalogah tretje stranke v skladu s sistemi ocenjevanja in preverjanja, ki so jih izvedli v okviru svoje priglasitve, ter 
· kakršnih koli drugih izvedenih dejavnostih, vključno s čezmejnimi dejavnostmi in sklepanjem pogodb s podizvajalci.
Priglašeni organ se mora zavezati, da bo: 
· drugim organom, priglašenim na podlagi te uredbe, ki izvajajo podobne naloge tretjih oseb v skladu s sistemi ocenjevanja in preverjanja, ter za proizvode, zajete v isti harmonizirani tehnični specifikaciji ali istemu evropskemu ocenjevalnemu dokumentu, zagotovil ustrezne informacije o vprašanjih v zvezi z negativnimi rezultati teh ocenjevanj in preverjanj ter zlasti o vseh zavrnitvah, omejitvah, začasnih preklicih ali umikih certifikatov, poročil o validaciji ali preskusih poročil in, na zahtevo, s pozitivnimi rezultati teh ocenjevanj; 
· na zahtevo drugega priglašenega organa, pristojnega nacionalnega organa ali Komisije obvestil stranko, ki zaprosi za informacije, ali so certifikati, poročila o validaciji ali preskusna poročila, ki jih je izdal, veljavna, omejena, začasno preklicana ali umaknjena;
· skladno z določbo 3. odstavka 56. člena Uredbe 2024/3110/EU na zahtevo Evropske komisije ali priglasitvenega organa druge države članice v zvezi z ocenjevanjem, ki ga je opravil, odgovoril v roku 15 dni.
[bookmark: _Toc234907345]Operativne obveznosti priglašenih organov (55. člen Uredbe 2024/3110/EU in 15. člen ZGPro-1)
Določbe Uredbe 2024/3110/EU, ki se nanašajo na operativne obveznosti priglašenih organov:
Člen 55:
1.   Priglašeni organi v skladu s Prilogo IX izvajajo naslednja ocenjevanja in preverjanja:
(a)	ocenjujejo lastnosti in skladnost proizvodov;
(b)	preverjajo skladnost proizvodov;
(c)	preverjajo nespremenljivost lastnosti proizvodov;
(d)	validirajo izračune okoljske trajnostnosti, ki jih je opravil proizvajalec;
(e)	preverjajo, ali proizvajalec izpolnjuje obveznosti iz te uredbe.
Te naloge se v nadaljnjem besedilu imenujejo „ocenjevanje in preverjanje“.
2.   Ocenjevanje in preverjanje se izvaja pregledno, kar zadeva proizvajalca, in sorazmerno, da se prepreči nepotrebno breme za gospodarske subjekte. Priglašeni organi pri izvajanju svojih dejavnosti upoštevajo velikost podjetja, sektor, v katerem ta deluje, in njegovo strukturo, stopnjo zahtevnosti zadevne tehnologije proizvoda ter masovno ali serijsko naravo proizvodnega postopka.
Pri tem priglašeni organi kljub temu upoštevajo stopnjo strogosti, ki se za proizvod zahteva na podlagi te uredbe, in vlogo, ki jo ima proizvod pri izpolnjevanju vseh osnovnih zahtev za gradbene objekte.
3.   Kadar priglašeni organ med začetnim pregledom proizvodnega obrata in pri tovarniški kontroli proizvodnje ugotovi, da proizvajalec ni zagotovil nespremenljivosti lastnosti in skladnosti proizvedenega proizvoda, od proizvajalca zahteva, da sprejme ustrezne popravne ukrepe, in ne izda certifikata oziroma poročila o validaciji.
4.   Kadar priglašeni organ med spremljanjem, ki je namenjeno preverjanju skladnosti in nespremenljivosti lastnosti proizvedenega proizvoda, ugotovi, da proizvod nima več enakih lastnosti kot tip proizvoda, od proizvajalca zahteva, da sprejme ustrezne popravne ukrepe, in po potrebi začasno prekliče ali umakne certifikat oziroma poročilo o validaciji.
5.   Kadar popravni ukrepi niso sprejeti ali nimajo zahtevanega učinka, priglašeni organ omeji, začasno prekliče ali umakne vse certifikate oziroma poročila o validaciji, kot je primerno.
6.   Pri sprejemanju odločitev o ocenjevanju, tudi pri odločanju o potrebi po začasnem preklicu ali umiku certifikata ali poročila o validaciji glede na morebitne primere neskladnosti, priglašeni organi uporabljajo jasna in vnaprej določena merila.
7.   Priglašeni organi na zahtevo proizvajalca ali ponudnika sodelujejo in delijo vse ustrezne informacije s priglašenimi organi, ki so priznali njegove ocene in preverjanja v skladu s členom 62. Priglašeni organi v ta namen sklenejo sporazum.
Določbe ZGPro-1, ki se nanašajo na operativne obveznosti priglašenih organov (1. in 2. odstavek 15. člena ZGPro-1):
Organ mora dokumentirati vse postopke v zvezi z vrsto in obsegom nalog tretje stranke v postopku ocenjevanja in preverjanja nespremenljivosti lastnosti v skladu s prilogo V Uredbe 305/2011/EU, za katere je pooblaščen, in hraniti vse zapise opravljenih delovnih nalog in njihovih rezultatov najmanj deset let. 
Organ nemudoma obvesti ministrstvo o vseh spremembah, ki bi lahko vplivale na njegovo usposobljenost, vrsto in obseg nalog tretje stranke v postopku ocenjevanja in preverjanja nespremenljivosti lastnosti, za katere je določen, ali na izpolnjevanje zahtev za določitev. 
Priglašeni organ je dolžan trajno izpolnjevati zahteve za priglašeni organ in izvajati naloge organa AVS/AVCP v skladu s sistemi AVS iz Priloge IX Uredbe 2024/3110/EU oziroma v skladu s sistemi AVCP iz Priloge V Uredbe 305/2011/EU. Vse postopke v zvezi z vrsto in obsegom nalog organa AVS/AVCP, za katere je določen in priglašen, je dolžan dokumentirati. Organ ima določene, z Uredbo 2024/3110/EU predpisane, ukrepe v zvezi s posameznimi primeri neskladnosti, ki jih ugotovi ob začetnemu pregledu proizvodnega obrata, pri tovarniški kontroli proizvodnje ali ob spremljanju proizvoda. Svoje odločitve o ocenjevanju temelji na vnaprej določenih kriterijih. Če tako zahteva proizvajalec ali ponudnik, priglašeni organ sodeluje s priglašenimi organi, ki so skladno s členom 62 priznali njegova ocenjevanja in preverjanja, in jim nudi vse potrebne informacije. Vse zapise opravljenih delovnih nalog in njihovih rezultatov je dolžan hraniti najmanj 10 let ter jih na zahtevo izročiti ministrstvu.  
[bookmark: _Toc234907346]Oznaka CE in številka priglašenega organa (določba člena 18/2(f) Uredbe 2024/3110/EU)
Določbe Uredbe 2024/3110/EU, ki se nanašajo na CE oznako in številko priglašenega organa:
Člen 18/2(f)
Oznaki CE sledijo:
…
(f) identifikacijska številka priglašenega organa ali organov, ki preverjajo tip proizvoda in ocenjujejo tovarniško kontrolo proizvodnje, če je potrebno, …
Organ AVS mora od proizvajalca zahtevati namestitev identifikacijske številke priglašenih organov na proizvod, kadar je to potrebno. 
[bookmark: _Toc234907347]Druga dokazila za izpolnjevanje zahtev
V kolikor ministrstvo oceni, da mora vložnik, ki želi postati organ AVS/AVCP, izpolnjevati dodatne zahteve iz področne zakonodaje, mora o tem obvestiti vložnika in natančno navesti, katero dokumentacijo in dokazila mora vložnik dodatno predložiti.
[bookmark: _Toc234907348]Imenovanje in priglasitev
Vlogo za določitev in priglasitev organa AVS/AVCP vložnik pošlje ministrstvu. Vlogi so priložena dokazila skladno s točko 7.2 Smernic 2026. 
Ministrstvo obravnava vlogo. Če se ugotovi, da vložnik izpolnjuje zahteve za izvajanje nalog organa AVS/AVCP, minister izda odločbo o določitvi organa. Veljavnost odločbe je lahko časovno omejena ali pa odločba velja do preklica.
Na podlagi izvršljive odločbe o določitvi organa se izvede priglasitev organa. Priglasitev, spremembo ali preklic priglasitve izvede ministrstvo, izvede pa se po izvršljivosti odločbe o priglasitvi, spremembi ali preklicu priglasitve.
Evidenco vseh priglašenih organov vodi Evropska komisija in je dostopna na spletnih straneh elektronskega orodja, ki ga je razvila Evropska komisija (angl. New Approach Notified and Designated Organisations Information System, v nadaljevanju: baza NANDO) in ki je del baze Single Market Compliance Space. Povezava nanjo je dostopna na spletni strani ministrstva. Priglasitev se izvede z uporabo baze NANDO. Seznam priglašenih organov je dostopen na povezavi EUROPA – European Commission – Growth – Regulatory policy - SMCS (v angleščini). 
Kadar priglasitev vložnika temelji na akreditaciji, je ta potrjena v dveh tednih, če Evropska komisija ali druge države članice nimajo pripomb.
Ko Evropska komisija priglasitev potrdi, vložniku dodeli štirimestno identifikacijsko številko, vložnik pa lahko prične opravljati naloge priglašenega organa na področju proizvodov, za katere mu je bila izdana odločba. 
[bookmark: _Toc234907349]Trajno izpolnjevanje zahtev priglašenega organa ter omejitev, začasni preklic ali preklic priglasitve (določbe 46/1, 53. In 54. člena Uredbe 2024/3110/EU)

Določbe Uredbe 2024/3110/EU, ki se nanašajo na trajno izpolnjevanje zahtev ter omejitev, začasni preklic ali preklic priglasitve:
Člen 46/1:
Za namene priglasitve organ za ugotavljanje skladnosti izpolnjuje zahteve iz odstavkov 2 do 12. [46. člena Uredbe 2024/3110/EU].
Člen 53:
[bookmark: _Hlk203471274]1. Kadar priglasitveni organ ugotovi ali je obveščen, da priglašeni organ ne izpolnjuje več zahtev iz člena 46 ali ne izpolnjuje svojih obveznosti, omeji, začasno prekliče ali prekliče priglasitev, kot je primerno glede na resnost neizpolnjevanja navedenih zahtev ali nespoštovanja navedenih obveznosti. O tem takoj ustrezno obvesti Komisijo in druge države članice.
2. V primeru omejitve, začasnega preklica ali umika priglasitve ali kadar je priglašeni organ prenehal opravljati dejavnost, priglasitvena država članica sprejme ustrezne ukrepe za zagotovitev, da dokumente tega organa obravnava drug priglašeni organ ali da so na voljo pristojnim priglasitvenim organom in pristojnim nacionalnim organom na njihovo zahtevo.
Člen 54:
1. Komisija razišče vse primere, v katerih dvomi oziroma je bila opozorjena na dvom glede usposobljenosti priglašenega organa ali njegovega stalnega izpolnjevanja zahtev in obveznosti, ki veljajo zanj.
2. Priglasitvena država članica Komisiji na zahtevo predloži vse informacije, povezane s podlago za priglasitev ali vzdrževanjem usposobljenosti zadevnega organa.
3. Komisija zagotovi, da se vse občutljive informacije, pridobljene v okviru njenih preiskav, obravnavajo zaupno.
4. Kadar Komisija ugotovi, da priglašeni organ ne izpolnjuje ali ne izpolnjuje več zahtev za priglasitev, o tem ustrezno obvesti priglasitveno državo članico in od nje zahteva, da po potrebi sprejme popravne ukrepe, vključno z umikom priglasitve.
Priglašeni organ je dolžan trajno izpolnjevati zahteve za določitev in svoje obveznosti ter svojo dejavnost priglašenega organa opravljati skladno z določbami Uredbe 2024/3110/EU oziroma Uredbe 305/2011/EU in ZGPro-1. V kolikor priglasitveni organ ugotovi, da priglašeni organ ne izpolnjuje več zahtev iz 46. člena Uredbe 2024/3110/EU ali ne izpolnjuje svojih obveznosti, ustrezno ukrepa in o tem obvesti Evropsko komisijo z uporabo elektronskega orodja NANDO. 
Evropska komisija lahko sama preveri usposobljenost, izpolnjevanje zahtev in obveznosti priglašenih organov. Kadar Evropska komisija ugotovi, da priglašeni organ ne izpolnjuje (več) zahtev za priglasitev, o tem ustrezno obvesti priglasitveno državo članico in od nje zahteva ustrezno ukrepanje.
Skladno z določbami 15. člena ZGPro-1 lahko ministrstvo pri organu opravi pregled, če obstaja dvom, da organ še izpolnjuje svoje obveznosti iz odločbe iz prvega odstavka 14. člena istega zakona. Če se pri pregledu ugotovi, da organ ne izpolnjuje obveznosti iz odločbe iz prvega odstavka 14. člena ZGPro-1, minister izda odločbo, s katero naloži ukrepe in rok za odpravo nepravilnosti. Minister razveljavi odločbo o določitvi organa, če organ ne odpravi ugotovljenih nepravilnosti v roku ali nepravilnosti ni mogoče odpraviti, ali v primeru, če organ obvesti ministrstvo, da ne želi več opravljati nalog iz odločbe o določitvi. V tem primeru ministrstvo izvede ustrezne postopke preklica priglasitve pri Evropski Komisiji, priglašeni organ pa se izbriše iz evidence NANDO.
[bookmark: _Toc234907350]Dodatne informacije
Ministrstvo za gospodarstvo, delo in šport, Direktorat za notranji trg: Direktorat za notranji trg | GOV.SI 
Ministrstvo za gospodarstvo, delo in šport, gradbeni proizvodi: Gradbeni proizvodi | GOV.SI 
Domača stran Evropske komisije o gradbenih proizvodih: Construction Products Regulation (CPR) - European Commission (v angleščini)
Uredba 2024/3110/EU: Uredba - EU - 2024/3110 - EN - EUR-Lex
Zakon o gradbenih proizvodih: Zakon o gradbenih proizvodih (ZGPro-1) (PISRS) 
Baza priglašenih organov NANDO: EUROPA – European Commission – Growth – Regulatory policy - SMCS (v angleščini)

